Nos Johannes humilis archipresbyter Coloniaci notum facimus universis presentes litteras inspecturis quod Poncius clericus quondam filius Gisliberti, et Petrus frater eius dederunt et concesserunt in puram et perpetuam elemosinam Deo et Beate Marie de Miratorio et monachis ibidem Deo servientibus, pro anima Beatricis matris sue ac pro animabus omnium antecessorum suorum, quamdam carratam feni facti singulis annis percipiendam in quodam prato sito in Monte Resio a parte aquilonis iuxta quamdam noam, et a parte australi et occidentali iuxta prata Miratorii, quod pratum Arragonus burgensis Cuselli acquisivit ab heredibus Willelmi de Brenge. Et sciendum quod dicta carrata feni facti ad dictos Poncium et Petrum fratres jure hereditario competebat. Quicumque predictum pratum possideret, promiserunt etiam predicti Poncius et Petrus fide media quod in dicta elemosina per se vel per suos, nichil de cetero reclamabunt, sed ad utilitatem ecclesie Miratorii pro posse suo contra omnes homines garantient et defendent. In cuius rei testimonium ad preces sepe dictorum Pontii et Petri sigillum nostrum presentibus duximus apponendum. Actum anno Domini Mo CCo quinquagesimo.